આપણા ફિલ્મકારોએ કાલ્પનિક બાયોપિક નામનો એક નવો ફિલ્મપ્રકાર રજિસ્ટર કરાવવો જોઈએ, કેમ કે વાસ્તવિક વ્યક્તિ અને રિયલ લાઇફ ઘટનાક્રમ પર આધારિત હોવા છતાં હિન્દી બાયોપિક ફિલ્મો અંતે તો લાગે બાગે લોહીની ધાર, આપણા ઉપર નામ નહીં જેવા ડિસ્ક્લેમર સાથે જ રિલીઝ થાય છે. એમાં વધુ એક ઉમેરો એટલે રાહુલ ધોળકિયાની શાહરુખ ખાન સ્ટારર ફિલ્મ ‘રઈસ’. આ ફિલ્મ વિશેનું ઓપન સીક્રેટ એવું છે કે એ એંસી-નેવુંના દાયકામાં થઈ ગયેલા અમદાવાદના બૂટલેગર અબ્દુલ લતીફની લાઇફ પરથી બનાવાઈ છે. જો એવું ન હોય તોય આ ફિલ્મ વિશે જેટલો ગોકીરો મચ્યો છે એની સરખામણીમાં ખાસ્સી ઊણી ઊતરે છે.